**Gólya projekt 2015.**

Ötlet ötletet követ, és kész a terv. Egy jó TERV!

Merre jár „Kvircedli”, a móri gólya???

Sok-sok éve már, hogy Móron, a Petőfi utcában gólyák telepedtek meg. Sok sikeres költés történt már ebben a fészekben, de az itt kikelt gólyafiókák további sorsáról gyakorlatilag semmit sem tudunk.

Idén az E.ON és a Provértes Alapítvány munkatársainak együttműködésével a gólyafiakat színes lábgyűrűvel látjuk majd el. Hogy ennek az eseménynek bárki részese lehessen, az időpontot még közölni fogjuk. DE!

Ha már kézbe vesszük a kicsi madarakat, miért ne láthatnák el egyet (vagy többet ☺) jeladóval?! Ez a móka nyilván nem két fillérbe kerül, de remélem vannak-vagyunk egy páran, akik erre szánnánk akár több forintot is.

Ha számotokra is érdekes tudni azt, hogy egy Móron született Fehér gólya merre jár a nagyvilágban, állj mellénk és segíts egy kicsit! Milyen jópofa dolog lenne, ha mondjuk Karácsonykor egy adott internetes oldalon megnézhetnénk, hogy a móri gólya éppen Nigériában, vagy Nyugat-Szudánban csavarog!

Hogy a tervünk sikerüljön, két dologban kérünk segítséget:

1. Mi legyen a móri gólyák neve? Ehhez itt, hozzászólás keretében várjuk az ötleteket, aztán ha kell (megtudjuk hány kisgólyánk lesz) szavazást is rendezünk a legnépszerűbb javaslatokról.
2. Nyilván a jeladó beszerzésének anyagi vonzata is van (nem kicsi). Alapítványunk költségvetése ezt még távolról sem bírná el. Azonban bízom abban, hogy sok olyan ember van Móron aki szereti a gólyáinkat, és kíváncsi arra, hogy merre járnak az év/évek során. Tehát tervünk megvalósításához támogatókat is várunk!

Aki hajlandó erre a célra támogatást adni, az kérem, hogy az erre szánt összeget a 12080607-0146714-00100002 bankszámlaszámra fizesse be, közleményként pedig a „Gólya” szót írja. Alsó értékhatárt nem szabunk, de felsőt sem!

Alapítványunk természetesen igazolást ad cégeknek és vállalkozóknak a támogatásról, melyet az adóbevallásuknál kedvezően használhatnak fel.

Köszönettel: Groszeibl Zoltán, elnök